*……sz. napirend*

**Előterjesztve:** *Költségvetési, Pénzügyi és*

*Vagyonnyilatkozatokat Ellenőrző Bizottság, Pesthidegkúti Városrészi Önkormányzat, Kerületfejlesztési és Településüzemeltetési Bizottság*

ELŐTERJESZTÉS

**A Képviselő-testület 2018. augusztus 23-i rendkívüli ülésére**

**Tárgy:** A Hűvösvölgyi Nagyrét területén található rekreációs közösségi tér rehabilitációjához szükséges döntés meghozatala.

**Készítette:** ……………...…………………………..

**Keszei Zsolt**

infrastruktúra fejlesztési igazgató

**Egyeztetve:** …………………………………………

**Dankó Virág**

alpolgármester

…..……………………………………..

**Fermin Antonio Pineda**

igazgató, Gazdasági Igazgatóság

**Látta:** …………………….……………………

**dr. Szalai Tibor**

jegyző

…………………….……………………

**dr. Murai Renáta**

igazgató, Jegyzői Igazgatóság

# *A napirend zárt ülésen történő tárgyalást nem igényel*

**Tisztelt Képviselő-testület!**

A Magyar Kézilabda Szövetség *„Rekortán pálya fejlesztési program”* megnevezéssel kültéri kézilabdapályák építésére, a meglévő kézilabdapályák felújítására irányuló új, országos programot indított (továbbiakban: **„Fejlesztési Program”**) és hirdetett meg sportszervezetek és önkormányzatok számára. A Fejlesztési Programot a 2016. december 22-én kelt, SBF/909/2016-NFM\_SZERZ iktatószámon nyilvántartott Támogatói okirattal (továbbiakban: **„Támogatói Okirat”**) igazoltan a Nemzeti Fejlesztési Minisztérium a 2016. évi központi költségvetésről szóló 2015. évi C. törvény 1. melléklet XVII. Nemzeti Fejlesztési Minisztérium fejezet 20. cím 39. alcím 41. jogcímcsoport, „Egyedi sportlétesítmények-fejlesztések támogatása” elnevezésű fejezeti kezelési előirányzat (ÁHT: 358506) terhére mindösszesen 3000M Ft összeggel támogatja.

A pályázat keretében lehetőség nyílik arra, hogy a megadott paraméterek szerint kialakított alépítmény felhasználásával az MKSZ szabványos kézilabdapályát létesítsen a hozzá tartozó kézilabdakapukkal, védőpalánkkal és labdafogó hálóval.

Megvizsgáltuk a szóba jöhető helyszíneket, melyek közül legalkalmasabbnak a Hűvösvölgyi Nagyrét (Nagykovácsi út – Nagyrét utca – Villám utca által határolt terület) Nagyrét utcához vagyis a lakóterülethez közel eső részét találtuk (lásd melléklet). A 11355/2 hrsz-ú terület tulajdonosa a Magyar Állam, vagyonkezelője a Pilisi Parkerdő Zrt.

A terület ma is sport-, szabadidős- és rekreációs célú közösségi használatban van, melynek pályázati forrásból történő egyéb fejlesztése is napirenden van (játszótér, futókör létesül uniós forrásból) a Vagyonkezelő közreműködésével. A fejlesztés kivitelezése várhatóan 2019-ben történik meg (jelenleg közbeszerzési eljárás van folyamatban).

Egyeztettünk a Vagyonkezelő Pilisi Parkerdő Zrt vezetőivel, akik örömmel fogadnák, ha egy újabb sportfunkcióval bővülhetne a terület, és részt kívánnak venni a programban. A projekt megvalósításához szükséges, hogy az alépítmény megvalósításának pénzügyi fedezete rendelkezésükre álljon. A munkák elvégzésének várható költsége az előzetes becslések alapján mintegy nettó 20 000 eFt. Ezen összeget javasoljuk a Pilisi Parkerdő Zrt. részére biztosítani, tekintettel arra, hogy a megvalósítandó létesítmény a II. kerületi polgárok rekreációs tevékenységét, valamint a közelben lévő Nagyrét utcai iskola diákjainak sportolási lehetőségeit fogja segíteni. Szükséges továbbá az átadandó pénzeszköz felhasználását a későbbiekben megkötendő Támogatási szerződésben rögzíteni.

Az előterjesztést a Költségvetési Bizottság, a Pesthidegkúti Városrészi Önkormányzat és a Kerületfejlesztési és Településüzemeltetési Bizottság tárgyalja. A döntésről a Bizottságok elnökei, valamint a Városrészi Önkormányzat elöljárója a Képviselő-testület ülésén ad tájékoztatást.

**HATÁROZATI JAVASLAT**

A Képviselő-testület úgy dönt, hogy egyetért a Hűvösvölgyi Nagyrét területén található rekreációs közösségi tér rehabilitációjával, támogatja a Pilisi Parkerdő Zrt részvételét a Magyar Kézilabda Szövetség *„Rekortán pálya fejlesztési program” megnevezéssel kültéri kézilabdapályák építésére, a meglévő kézilabdapályák felújítására irányuló országos programjában*, melyhez nettó 20 000 eFt támogatást biztosít a Pilisi Parkerdő Zrt. részére az Önkormányzat 2018. évi költségvetéséről szóló 5/2018. (II. 28.) önk. rendeletének 16. számú tábla II./b/5. „Fejlesztések” jogcím előirányzatból.

**Felelős:** polgármester

**Határidő:** 2018. szeptember 15.

*(A határozat elfogadásához minősített többségű szavazati arány szükséges.)*

Budapest, 2018. augusztus 15.

**dr. Láng Zsolt**

polgármester

Melléklet

